b'\n_START_ARTICLE_\nLietuvos rus\xc5\xb3 dramos teatras\n_START_PARAGRAPH_\nLietuvos rus\xc5\xb3 dramos teatras (rus. \xd0\xa0\xd1\x83\xd1\x81\xd1\x81\xd0\xba\xd0\xb8\xd0\xb9 \xd0\xb4\xd1\x80\xd0\xb0\xd0\xbc\xd0\xb0\xd1\x82\xd0\xb8\xd1\x87\xd0\xb5\xd1\x81\xd0\xba\xd0\xb8\xd0\xb9 \xd1\x82\xd0\xb5\xd0\xb0\xd1\x82\xd1\x80 \xd0\x9b\xd0\xb8\xd1\x82\xd0\xb2\xd1\x8b) \xe2\x80\x93 dramos teatras, veikiantis Vilniaus centre, Jono Basanavi\xc4\x8diaus gatv\xc4\x97je nr. 13._NEWLINE_Teatrui vadovauja aktor\xc4\x97 ir scenos kalbos d\xc4\x97stytoja Olga Polevikova (nuo 2018 m. liepos m\xc4\x97n.), pakeitusi re\xc5\xbeisieri\xc5\xb3 Jon\xc4\x85 Vaitk\xc5\xb3. Teatro trup\xc4\x97je yra daugiau nei trisde\xc5\xa1imt aktori\xc5\xb3. Statomi spektakliai pagal \xc5\xa1iuolaikines ir klasikines lietuvi\xc5\xb3, rus\xc5\xb3 ir u\xc5\xbesienio autori\xc5\xb3 pjeses, kuriami spektakliai vaikams. Vaidinimai daugiausia vyksta rus\xc5\xb3 kalba (arba rus\xc5\xb3 k. su lietuvi\xc5\xa1kais titrais), taip pat lietuvi\xc5\xb3 kalba.\n_START_SECTION_\nIstorija\n_START_PARAGRAPH_\nRus\xc5\xb3 dramos teatro trup\xc4\x97 Vilniuje prad\xc4\x97jo veikti nuo 1864 m. gruod\xc5\xbeio. Kelet\xc4\x85 sezon\xc5\xb3 (1894\xe2\x80\x931895 ir 1895\xe2\x80\x931896 m.) teatre vaidino did\xc5\xbeioji rus\xc5\xb3 teatro aktor\xc4\x97 Vera Komisar\xc5\xbeevskaja. Daug met\xc5\xb3 teatro pastatas buvo Jogailos gatv\xc4\x97je, o nuo 8 de\xc5\xa1imtme\xc4\x8dio vidurio kolektyvas persik\xc4\x97l\xc4\x97 \xc4\xaf istorin\xc4\xaf buvusio Pohuliankos teatro pastat\xc4\x85. Tai seniausias teatro pastatas Lietuvoje, 2013 m. spalio m\xc4\x97n. \xc5\xa1vent\xc4\x99s 100 met\xc5\xb3 jubiliej\xc5\xb3 ir pirmasis pastatytas Lietuvoje \xc5\xa1iam tikslui._NEWLINE_Pirmojo pasaulinio karo metais trup\xc4\x97 i\xc5\xa1iro, o nuo 1946 met\xc5\xb3 rugs\xc4\x97jo 21 d. stacionarus teatras v\xc4\x97l prad\xc4\x97jo veikti._NEWLINE_Teatrui vadovavo Artiomas Inozemcevas, Michailas Jevdokimovas, Vladimiras Jefremovas (1988\xe2\x80\x931990), Via\xc4\x8deslavas Kokorinas (1990\xe2\x80\x931992), Linas Marijus Zaikauskas (1992\xe2\x80\x931999), Vladimiras Tarasovas (1999\xe2\x80\x932002), \xd0\xa2atjana Rinkevi\xc4\x8dien\xc4\x97 (2002\xe2\x80\x932008), Jonas Vaitkus (2008\xe2\x80\x932018).'